Rugbykampioenskap: dis om van te huilDane Coles met sy haker-teenstander Malcom Marx en Ruan Dreyer wat moet walgooi. (Foto: Facebook All Blacks) Waarheen nou? Wat kan ŉ mens sê wanneer jy die dag met 57-0 verneder word soos die All Blacks in Saterdag se Rugbykampioenskap-toets in Albany aan die Bokke gedoen het? Wat kan jy sê as jy met ŉ rekordtelling vermorsel word? As jy geen punte kan aanteken nie, agt drieë afstaan, net drie lynstane wen en vyf verloor; en ook drie skrums verloor en ŉ hele paar keer gestraf word as jou vaskopstutte grond toe gaan? En jy 33 duikslae mis en jou bank byna geen impak kan maak nie? Wat sê jy as jou kaptein nie van voor af lei nie? As jy ŉ strafskop kry, maar ŉ skrum op die halflyn verkies en dan verbrou? En so aan, en so aan, soos ŉ langspeelplaat wat bly vashaak! Nou weet ons dat die drie oorwinnings oor Frankryk en twee oor die Argentynse Poemas ons valse hoop gegee het, want die All Blacks het die kloof tussen hulle en die Bokke veel wyer gemaak. Dis nou nie meer die fisieke letsels nie, maar ook die sielkundige bagasie waarmee ons sal moet saamleef. Vergeet van die vooraf heuning wat die All Blacks om ons monde smeer. Hulle smokkel met ons koppe. Hulle ‘het ons nommer’, soos die Engelse sou sê, want die oorwinnings oor die Bokke raak al hoe makliker. Hoe gaan ons van Saterdag se nederlaag kan vergeet, en van verlede jaar se drag slae van 57-15? Hoe het die Wallabies dit amper reggekry om ŉ paar weke gelede byna die All Blacks in Dunedin te troef? Hoe het die Britse en Ierse Leeus die reeks teen die All Blacks met een-elk gedeel, maar die Bokke raak die kluts heeltemal kwyt wanneer hulle teen die All Blacks speel? Iewers is ŉ groot skroef los en dalk moet ons daarvan vergeet om te veel klem op die All Blacks te lê. Daar is geen kitsoplossing nie. Ons spelers se vaardighede steek nog te veel af, ons het nie genoeg diepte om die All Blacks te troef nie. Ons kort spelers met die X-faktor. Ja, ons kan ons man teen die Franse en Poemas staan; en ja, ons kan die Wallabies dalk verras. Maar die All Blacks, en selfs Engeland? Aikôna. Wie het sy man gestaan? Gaan kyk maar weer na die video, ek kan nie nou aan een Springbok dink nie. En aan die All Blacks se kant het die Bokke vir Damian McKenzie, Rieko Ioane, Aaron Smith, Brodie Retallick en Kieran Read, noem hulle maar op, weer na wêreldsterre laat lyk … wat hulle wel is. Puntemakers – Nieu-Seeland (31) 57: Driee”: Rieko Ioane, Nehe Milner-Skudder (2), Scott Barrett, Brodie Retallick, Tu Tu’Ungafasi, Lima Sopoaga, Codie Taylor. Doelskoppe: Beaduen Barret t (6). Strafdoel: Barrett. Suid-Afrika 0